***Отговор на въпрос от Александър Сабанов - народен представител от ПГ на „Обединени патриоти“ относно субсидиите за зеленчукопроизводителите***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН САБАНОВ,**

Зеленчукопроизводителите са в категорията на чувствителните сектори и както за тях, така и за всички останали сектори от тази категория, България се бори от края на месец март, по нейна инициатива в Европейската комисия да получи възможността за допълнителна подкрепа. Това стана след много комуникации, благодарение и на евродепутатите от всички парламентарни групи, които са представени в настоящото Народно събрание, включително и тези от опозицията. Ние сме на финала на тази инициатива и очакваме утре в 14:30 часа да има обявени резултати от финалното гласуване за изменение на Регламент,инициатива на България, която в отделните етапи на приемането и финализирането й, получи единодушна подкрепа от всички страни-членки.

Очакваме да имаме възможността да програмираме мярка COVID-19 с 2% от бюджета по Програмата за развитие на селските райони. Това ще бъде компенсаторна мярка за намалението на доходите и допълнителните разходи за земеделските производители от пандемията COVID-19. Таваните за земеделски производител са 7 000 евро към момента, а за малки и средни предприятия- 50 000 евро. В Министерство на земеделието,храните и горите сме готови и сме разработили параметри на мярката и до утре правим комуникация с всички браншови организации, включително и зеленчукопроизводителите, за доказване на допълнителните разходи. До няколко дни ще анонсираме пред тях конкретните компенсаторни ставки на всеки вид производство, които ще бъдат комуникирани пред Европейската комисия. След това планираме в началото на месец юли да проведем Комитет по наблюдение на ПРСР, за да пуснем съответната нотификация, защото това ще е част от Програмата. Какво означават 2% за България, това е близо 100 милиона лева ресурс, който може по тази компенсаторна мярка да бъде предоставен. Ако всичко върви по план до края на лятото или началото на есента, земеделските стопани ще получат и плащанията си.

**БЛАГОДАРЯ ЗА ВНИМАНИЕТО**