***Отговор на въпрос от Светла Бъчварова и Дора Янкова - народни представители от ПГ „ БСП за България“ относно мерки за преодоляване на КОВИД -19 в горския сектор***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ГОСПОЖО БЪЧВАРОВА,**

Първо искам да кажа, че подкрепата във връзка с настъпилите последици за операторите в аграрния сектор имат за цел да ги подпомогнат, така че да останат на пазара. Никой не се заблуждава, че компенсациите могат да покрият на 100% намалението на приходите, финансовите загуби или пък да увеличат доходността на тези оператори, те са за това тези оператори да останат в този сектор.

Дървопреработвателната промишленост се отнася към сектор С „Преработваща промишленост“ от Класификацията на икономическите дейности *(КИД-2008)*, за която е приложима разпоредбата на чл. 2, ал. 2 от Постановление № 55 на Министерския съвет от 30 март 2020 г. Следователно, дървопреработвателните фирми в качеството им на работодатели, отговарящи на посочените в разпоредбата критерии, могат да кандидатстват за изплащане на компенсации, с цел запазване на заетостта на работниците и служителите на предприятията. Тази възможност гарантира известна финансова стабилност на преработвателите, което от своя страна влияе индиректно върху нормализирането на дейността и на дърводобивните фирми - другата важна част от сектора. Действащите регламенти при продажбата на дървесина, добита от държавни гори, изискват участниците в търговете за продажбата на минимум 70 на сто от дървесина, предлагана на търгове, да бъдат преработватели.Поради това може да се направи извода, че 70 на сто от партньорите, контрагентите на предприятията, които управляват този ресурс, са подкрепени по тази наредба. За останалите 30 %, които не са преработватели, ние сме взели административни мерки, в посока промяна на бизнес – плановете, по които работят предприятията, за намаляване на разходите. Безспорно тези два месеца оказаха влияние. След падането на ограниченията има резултати в обратна посока, но всички административни мерки, взети за намаляване на разходите, дават резултат те да продължат да функционират и да останат на пазара.

**БЛАГОДАРЯ ЗА ВНИМАНИЕТО**