***Отговор на въпрос от Александър Сабанов – народен представител от ПГ на „Обединени патриоти“ относно предстоящи протести на рибарите в река Дунав***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН САБАНОВ,**

Моята Заповед, с която се увеличава крайният срок на забрана на стопански риболов в река Дунав на видовете бяла риба, е издадена на основание чл. 32, ал. 5 от Закона за рибарството и аквакултурите, по предложение на Изпълнителна агенция по рибарство и аквакултури, въз основа на научни данни и искане на Световния фонд за опазване на дивата природа – България *(WWF*) за оптимизиране на периодите, забранени за стопански риболов в река Дунав. Предложението е подкрепено от научни институти и организации, работещи в областта на рибарството (катедра „Обща и приложна хидробиология” на Биологически факултет на Софийски университет „Св. Климент Охридски“, Института по рибни ресурси на Селскостопанската академия и от отдел „Водни екосистеми“ към Института по биоразнообразие и екосистемни изследвания на Българската академия на науките). Становищата на научните и неправителствени организации са взети предвид, като целта на въведена забрана е намаляване на негативното въздействие на риболовната дейност с мрежени уреди в местата за естествено възпроизводство на пролетно-лятно размножаващите се риби, които са забранени за улов в този период (от 15 април до 31 май в река Дунав). Една от най-важните мерки, които в голяма степен имат положителен ефект върху рибните популации, е необезпокояваното им в периода на размножаване. При осъществяване на целеви риболов на щука, бяла риба, распер с мрежени уреди, приловът на екземпляри от групата на пролетно-лятно размножаващите видове риби представлява огромен процент от уловеното количество – над 90%, съгласно предоставени научни данни. Дори да бъде спазена законовата процедура за незабавно връщане във водата на нежелания улов, смъртността е твърде висока предвид спецификата на риболова с мрежени уреди. При направена справка и анализ на данните за улова на карагьоз за периода 2015-2018 година от Информационно статистическата система на ИАРА е установено, че годишно уловът на карагьоз възлиза на средно едва 1,4% от общия улов, извършван от български риболовни кораби в река Дунав

В края на 2015 г. е подписано споразумение между Изпълнителната агенция по рибарство и аквакултури - България и Национална агенция за рибарство и аквакултури – Румъния за осъществяване на съвместни дейности по контрол в река Дунав, което все още не е изменяно или прекратено. Основната цел на това споразумение е да се осъществяват съвместни дейности по контрол на риболова в общия участък от река Дунав, да се хармонизират стандартите за инспекция и контрол от двете страни. В споразумението е предвидено предприемането на действия по уеднаквяване срока на забрана за риболов в общия участък от реката. Тъй като в България забраната е определена със закон, а в Румъния забранените периоди се определят със съвместна заповед на министрите на земеделието и на околната среда, през последните години бе приета практиката румънските власти да се съобразяват със сроковете заложени в нашето законодателство, понеже процедурата по законодателна промяна е доста продължителна, а от друга страна не е целесъобразно да се предприемат ежегодни изменения в закона. Конкретно през тази година още през месец януари ИАРА е уведомила румънската агенция за сроковете на забрана, заложени в нашето законодателство и е отправена молба същите срокове да бъдат взети предвид при определянето на забраната от тяхна страна. Предприети са и действия от контролните администрации на двете страни за съгласуване на мерките през следващата календарна година, с цел взимане на управленски решения, балансирани между запазването на рибните ресурси и защита на интересите на лицата, ангажирани с риболов.

Следва също да отбележим, че румънската страна въвежда различни забрани, включително и в различни участъци по река Дунав. Те са от национална компетентност. Ние спазваме споразумението, което сме подписали между двете страни.

**БЛАГОДАРЯ ЗА ВНИМАНИЕТО**